“เพื่อไทย” หาเสียงหนัก! “เศรษฐา” ร่วมวางนโยบายเศรษฐกิจ
“เพื่อไทย” ประชุมทีมเศรษฐกิจ เดินหน้าหารือนโยบายเตรียมใช้หาเสียง วางยุทธศาสตร์ด้านเศรษฐกิจ โดยที่มี “เศรษฐา ทวีสิน” เข้าร่วม
“เพื่อไทย” ประชุมทีมเศรษฐกิจ เดินหน้าหารือนโยบายเตรียมใช้หาเสียง วางยุทธศาสตร์ด้านเศรษฐกิจ โดยที่มี “เศรษฐา ทวีสิน” เข้าร่วม
7 มี.ค. 2566

ผู้สื่อข่าวรายงานว่า วันนี้ (7 มี.ค. 66) นายเผ่าภูมิ โรจนสกุล รองเลขาธิการพรรค พท.ฐานะกรรมการเลขานุการและโฆษกคณะกรรมการด้านเศรษฐกิจพรรคเพื่อไทย (พท.) กล่าวว่า ได้มีการประชุมคณะกรรรมการด้านเศรษฐกิจของพรรคเพื่อไทย นำโดย นพ.พรหมินทร์ เลิศสุริย์เดช ประธานกรรมการ นายกิตติรัตน์ ณ ระนอง รองประธานกรรมการ พร้อมด้วยนายเศรษฐา ทวีสิน,  นายพันศักดิ์ วิญญรัตน์,  นายศุภวุฒิ สายเชื้อ, นายปานปรีย์ พหิทธานุกร ที่ปรึกษา
โดยที่ประชุมได้หารือถึงนโยบายเศรษฐกิจของพรรคเพื่อไทยที่ใช้สำหรับการเลือกตั้ง ไม่ว่าจะเป็นนโยบายค่าแรงขั้นต่ำ 600 บาท นโยบายเงินเดือนปริญญาตรี 25,000 บาท นโยบายด้านการบริหารจัดการหนี้ของประชาชน นโยบายด้านเศรษฐกิจดิจิทัล นโยบายเขตธุรกิจใหม่  นโยบาย 1 ครอบครัว 1 ศักยภาพ ซอฟท์ พาวเวอร์ นโยบายด้านการเกษตรแบบครบวงจร
นายเผ่าภูมิ กล่าวอีกว่า นอกจากนี้ยังได้หารือกรอบสำคัญในการกำหนดทิศทางประเทศ ไม่ว่าจะเป็น ทิศทางการสร้างงาน การค้าระหว่างประเทศ รวมถึงจุดยืนด้านข้อตกลงทางการค้า ภาคการเกษตรเพื่อความมั่งคั่งของเกษตรกร ภาคบริการด้านสุขภาพเพื่อสร้างรายได้เข้าประเทศ ความมั่นคงทางการคลัง การดึงดูดแรงงานทักษะสูงและการลงทุนทางตรงจากต่างประเทศ เป็นต้น
นอกจากนี้ยังได้มีการวางกรอบการทำงานและเป้าหมายของคณะกรรมการ ทั้งนี้ ที่ประชุมได้แบ่งบทบาทหน้าที่ในการทำงานเชิงรุกในการเข้าแลกเปลี่ยนความเห็นเชิงนโยบายกับตัวแทนภาคเอกชน ซึ่งรวมถึงสมาคมและสมาพันธ์ภาคเอกชนต่างๆ อีกด้วย